**1. odgojno-obrazovna skupina**

**PREDLOŽENI PLAN AKTIVNOSTI ZA RAZDOBLJE 29.10.-30.10.2020.**

Prema planiranom planu i programu rada u školskoj godini 2020./2021. u nastavku Vam navodim programska područja s planiranim nastavnim jedinicama te prijedlog aktivnosti za navedene sadržaje.

**TJELESNA I ZDRAVSTVENA KULTURA**

*Igre loptom:* Dodavanje lopte na verbalni zahtjev „Baci“

* Izađite na dvorište i sa sobom ponesite loptu. Stanite nasuprot djetetu na udaljenosti metar do dva metra. Dodavajte se s djetetom na način da svaki put kad je lopta u njegovim rukama, Vi ispružite svoje ruke i glasno poviknite „Baci“.
* Ukoliko je loše vrijeme, aktivnost možete izvesti i u kući.

**RADNI ODGOJ**

*Vježbe za razvoj psihomotorike:* Precrtavanje kruga i kvadrata

* Ovu nastavnu jedinicu možete započeti na dvorištu. Na asfaltiranom dijelu dvorišta kredom/ciglom nacrtajte krug srednje veličine. Zajedno s djetetom sakupite lišće i od djeteta zatražite da lišće postavi po rubnom dijelu kruga na način da pokrijete svu kredu (možete koristiti i grančice od drveta). Ukoliko je potrebno primite djetetove ruke i vodite ga dok postavlja lišće/grančice. Pohvalite dijete za trud i rad.
* Ovu aktivnost možete pretvoriti i u igru na način da jedan list stavite Vi, a jedan dijete (uz to govorite: „Ja stavljam jedan list, ti stavljaš jedan list.“)
* Na isti način kao što je prethodno napisano krenite izrađivati kvadrat.
* Također, možete koristiti i drveni štapić ili granu da po zemlji/šljunku crtate zadane oblike (krug i kvadrat). Krenite na način da fizički pružite podršku djetetu dok crta (primite djetetove ruke i zajedno s djetetom najprije nacrtajte krug). Zatim, zatražite od djeteta da pogleda nacrtani krug (npr. „Pogledaj, ovo je krug!“ te mu recite: „Sada ti pokušaj nacrtati krug!“). Istim način provedite aktivnost za kvadrat.

**KOMUNIKACIJA**

*Poticanje verbalnog izražavanja:* Slikopriča: *Oblak i lastavica*

* Za obradu ove nastavne jedinice priložena Vam je PowerPoint prezentacija pod nazivom „Slikopriča – Oblak i lastavica“.
* Zajedno s djetetom poslušajte slikopriču.
* Nakon što ste poslušali slikopriču, sada Vi pročitajte priču djetetu i pratite tekst prstom (neka Vam kažiprst slijedi svaku riječ koju izgovorite).
* Kod čitanja slikopriče usmjerite pažnju djeteta na sebe i svoje čitanje. Kod toga mijenjajte tonalitet glasa i izraze lice (potrudite se da imate veseo, vedar i nasmijan izraz lica). Važno je da dijete uoči Vas i vaše emocionalne izraze kako bi i samo moglo iskazivati isto.

Poštovani roditelji, navedene aktivnosti su prijedlog aktivnosti koje pokušajte uklopiti u Vašu svakodnevicu. Pokušajte ih realizirati u što prirodnim situacijama i kroz igru. Ne trebate se opterećivati točnim brojem „odrađenih“ sati kroz dan, već se usmjerite na ponavljanje aktivnosti kroz cijeli tjedan, u što većem broju i u vremenu koje Vama odgovara. Također, predložene aktivnosti možete mijenjati ovisno o situaciji, proširivati i nadograđivati, no bitno je da navedena jedinica bude obuhvaćena izvedenom aktivnošću.

Razrednica 1.OOS:

Martina Sonički, mag.rehab.educ.